Gedagte vir die dag: Hoop | Maroela Media
Dit het so sleg met die profeet Jeremia gegaan dat hy alle hoop verloor het: "Ek het gedink dit is klaar met my en met my hoop op die Here," bely hy in Klaagliedere 3:18. Maar dan vlam sy hoop tóg weer op. Die rede hiervoor is dat daar geen einde aan God se ontferming is nie; dat sy trou elke môre nuut is; dat Hy goed is vir wie op Hom bly hoop.
Jeremia se redes waarom hy ten spyte van sy haglike omstandig hede kon bly hoop, is steeds van toepassing op jou. As jy in Jesus glo, wéét jy dat jou hoop nooit sal beskaam nie. Want vir jou is hoop nie net 'n gevoel nie, maar 'n Persoon: "Christus is in julle. Hý is julle hoop op die heerlikheid," skryf Paulus aan die gemeente in Kolosse (Kol. 1:27). Christelike hoop is die seker wete dat God se beloftes vir jou in die toekoms gaan waar word; dat die hemelse heerlikheid vir jou wag. Hierdie hoop kan nooit van jou weggeneem word nie, omdat dit in God self gesetel is.
Mag jou hoop ál hoe sterker word tot op die dag dat Jesus weer kom.
Here Jesus, dankie dat U my hoop op die heerlikheid is; dat ek seker weet dat U nou reeds besig is om vir my die hemel in gereedheid te bring waar ek eendag vir altyd by U sal wees. Amen
Kan iemand my help met die volgende:- In ons tydperk van 2015 jare : Is daar enige geskrewe dokumente wat dateer uit die eerste 400 jaar en waar is dit .